Odločba Komisije

z dne 5. aprila 2000

o spremembi Odločbe 91/561/EGS o uvedbi seznama sestavin, katerih uporaba v krmnih mešanicah je prepovedana

(notificirano pod dokumentarno številko K(2000) 930)

(Besedilo velja za EGP)

(2000/285/ES)

KOMISIJA EVROPSKIH SKUPNOSTI JE -

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 79/373/EGS z dne 2. aprila 1979 o trženju krmnih mešanic [1], kakor je bila nazadnje spremenjena z Direktivo 98/87/ES [2], in zlasti člena 10(e) Direktive,

ob upoštevanju naslednjega:

(1) Sestavine krme so lahko v prometu v Skupnosti le, če so zdrave, pristne ter ustrezne kakovosti za trženje. Sestavine krme ne smejo ogrožati zdravja živali ali ljudi.

(2) Odločba Komisije 91/561/EGS z dne 9. septembra 1991 [3] o seznamu sestavin, ki jih je prepovedano uporabljati v krmnih mešanicah, kakor je bila nazadnje spremenjena z Odločbo Komisije 1994/420/ES [4], določa seznam sestavin krme, ki jih je prepovedano uporabljati v krmnih mešanicah.

(3) Izkušnje so pokazale, da je zaradi javnega zdravja in zdravja živali treba izboljšati varnosti pri sestavinah krme, ki se uporabljajo v prehrani živali, zlasti glede na novejša poročila o rabi blata iz obratov za čiščenje odpadnih voda za prehrano živali.

(4) Nobeni odpadki, ki se zbirajo in/ali so rezultat različnih faz postopka čiščenja odpadnih voda (fizikalnega, kemijskega ali biološkega), ne morejo biti sprejemljiv vir prehrane živali, ne glede na kakršno koli nadaljnjo predelavo teh odpadkov in tudi ne glede na poreklo odpadnih voda.

(5) Odločba 91/7516/EGS sicer prepoveduje uporabo blata iz naprav za čiščenje odplak za sestavino krme v krmnih mešanicah, vendar ne definira pojmov "blato" ali "odplaka". Zaželeno je torej narediti besedilo jasnejše z navedbo, da se prepoved uporablja ne le za usedline "biološkega čiščenja", temveč tudi za druge odpadke, ki se zbirajo med predhodnim čiščenjem, kakor tudi med drugačnim fizikalnim in kemijskim čiščenjem odpadnih voda. Poudariti je tudi treba, da se beseda "odplaka" ne nanaša le na komunalne odplake, temveč tudi na druge odpadne vode, vključno z odplakami iz naprav za čiščenje odpadnih voda samih obratov za predelavo proizvodov živalskega izvora.

(6) Direktiva Sveta 90/667/EGS z dne 27. novembra 1990 o veterinarskih pravilih za odstranjevanje in predelavo živalskih odpadkov, za njihovo trženje in za preprečevanje patogenih snovi v krmi živalskega ali ribjega izvora in o spremembi Direktive 90/425/EGS [5] določa zahteve za obrate predelave živalskih odpadkov.

(7) Direktiva Sveta 91/271/EGS z dne 21. maja 1991 o čiščenju komunalne odpadne vode [6] opredeljuje izraze "komunalne odpadne vode", "odpadne vode iz gospodinjstev" in "industrijske odpadne vode".

(8) Direktiva Sveta 98/83/EGS z dne 3. novembra 1998 o kakovosti vode, namenjene za prehrano ljudi [7], določa zahteve, ki jih mora izpolnjevati voda, da šteje za "zdravstveno ustrezno in čisto".

(9) Direktiva Sveta 91/493/EGS z dne 22. julija 1991 o zdravstvenih pogojih za proizvodnjo in dajanje ribiških proizvodov na trg [8] opredeljuje, da je "čista morska voda" voda, ki ni mikrobiološko onesnažena in je brez škodljivih snovi in/ali strupenega morskega planktona v takšnih količinah, ki bi lahko vplivale na zdravstveno kakovost ribiških proizvodov.

(10) Sedanje določbe so začasne in bi jih bilo treba revidirati v skladu z bodočo spremembo Direktive Sveta 95/69/EGS z dne 22. decembra 1995 o določitvi pogojev in podrobnejših določb za odobritev in registracijo določenih obratov in posrednikov, ki delajo na področju krme za živali in o spremembi direktiv 70/524/EGS, 74/63/EGS, 79/373/EGS in 82/471/EGS [9]; takšna sprememba bi zagotovila pogoje za odobritev proizvajalcev določenih sestavin krme.

(11) Ukrepi, predvideni s to odločbo, so v skladu z mnenjem Stalnega odbora za krmo -

SPREJELA NASLEDNJO ODLOČBO:

Člen 1

Točka 5 Priloge k Odločbi 91/516/EGS se nadomesti z naslednjim besedilom:

"5. Vsi odpadki, dobljeni v različnih fazah postopka čiščenja komunalnih odpadnih voda, odpadnih voda iz gospodinjstev ali industrijskih odpadnih voda *, ne glede na kakršno koli nadaljnjo predelavo teh odpadkov in tudi ne glede na poreklo odpadnih voda.

Izraz odpadne vode se ne nanaša na tehnološko vodo, tj. vodo iz zaprtih sistemov cevovodov, ki so integrirani v proizvodnjo hrane ali krme; voda, s katero se napajajo ti cevovodi, mora biti zdravstveno ustrezna in čista **. V primeru industrije za proizvodnjo rib se v take cevovode lahko dovaja tudi čista morska voda ***. Tehnološka voda se sme uporabljati samo za prenos snovi krme ali hrane in mora biti tehnično prosta čistilnih sredstev, sredstev za razkuževanje ali drugih snovi, ki jih zakonodaja o prehrani živali ne dovoljuje.

Snovi živalskega porekla v tehnološki vodi se obravnavajo v skladu z Direktivo Sveta 90/667/EGS.

* V skladu s členom 2 Direktive Sveta 91/271/EGS z dne 21. maja 1991 o čiščenju komunalne odpadnih vod.

** V skladu s členom 4 Direktive Sveta 98/83/ES z dne 3. novembra 1998 o kakovosti vode za prehrano ljudi.

*** V skladu s členom 2 Direktive Sveta 91/493/EGS z dne 22. julija 1991 o zdravstvenih pogojih za proizvodnjo in dajanje ribiških proizvodov na trg."

Člen 2

Ta odločba se uporablja od 1. avgusta 2000.

Člen 3

Ta odločba je naslovljena na države članice.

V Bruslju, 5. aprila 2000

Za Komisijo

David Byrne

Član Komisije

[1] UL L 86, 6.4.1979, str. 30.

[2] UL L 318

, 27.11.1998, str. 43.

[3] UL L 281, 9.10.1991, str. 23.

[4] UL L 162, 18.6.1999, str. 69.

[5] UL L 363, 27.12.1990, str. 51.

[6] UL L 135, 30.5.1991, str. 40.

[7] UL L 330, 5.2.1998, str. 32.

[8] UL L 268, 24.9.1991, str. 15.

[9] UL L 332, 30.12.1995, str. 15.